b'\n_START_ARTICLE_\nPabaltijo universitetas\n_START_SECTION_\nIstorija\n_START_PARAGRAPH_\nPasibaigus Antrajam pasauliniam karui, kai tapo ai\xc5\xa1ku, jog Vakar\xc5\xb3 s\xc4\x85jungininkai Ryt\xc5\xb3 Europ\xc4\x85 \xe2\x80\x9epardav\xc4\x97\xe2\x80\x9c Stalinui ir nebereikalaus, kad TSRS kariuomen\xc4\x97 pasitraukt\xc5\xb3 i\xc5\xa1 okupuot\xc5\xb3 Estijos, Latvijos ir Lietuvos, \xc5\xa1i\xc5\xb3 kra\xc5\xa1t\xc5\xb3 inteligentai 1945 m. lapkri\xc4\x8dio 18 d. kreip\xc4\x97si \xc4\xaf angl\xc5\xb3 okupacin\xc4\x97s zonos administracij\xc4\x85 su pra\xc5\xa1ymu leisti \xc4\xafkurti auk\xc5\xa1t\xc4\x85j\xc4\x85 mokykl\xc4\x85, nes zonos pab\xc4\x97g\xc4\x97li\xc5\xb3 stovyklose yra 1329 abiturientai ir studentai bei 168 profesoriai ir d\xc4\x97stytojai, norintys organizuoti auk\xc5\xa1tojo mokslo studijas. Memorandum\xc4\x85 pasira\xc5\xa1\xc4\x97 profesoriai Fricis Gulbis, J. Magiste, S. Stankevi\xc4\x8dius. Dar tais pat metais buvo gautas teigiamas Britanijos u\xc5\xbesienio reikal\xc5\xb3 ministerijos atsakymas, o 1946 m. sausio 8\xe2\x80\x939 dienomis Hamburge buvo sukviesta steigiamoji konferencija, kurios metu priimtas universiteto statutas. Pagal j\xc4\xaf numatyta, kad universiteto vadovyb\xc4\x97 sudaroma pariteto pagrindais, i\xc5\xa1 vis\xc5\xb3 trij\xc5\xb3 tautybi\xc5\xb3 renkant po rektori\xc5\xb3, o komiteto pirmininkas kei\xc4\x8diamas pame\xc4\x8diui. Laikinosios administracijos komiteto pirmininku\xe2\x80\x93prezidentu arba Rector magnificus tapo profesorius Fricis Gulbis, rektoriais \xe2\x80\x93 profesoriai Ernestas Julius Opikas, Edgaras Dunsdorfas ir Vladas Stanka (Stankevi\xc4\x8dius)._NEWLINE_Universiteto pirmininkais 1948 m. buvo V. Stanka, nuo 1949 m. \xe2\x80\x93 E. \xc5\xa0turms. Rektoriais yra buv\xc4\x99 lietuviai: V. Stanka, nuo 1946 m. Vitas Manelis, nuo 1948 m. Jonas Puzinas ir 1949 m. Fricas Bintakys, latviai: E. Dunsdorfas, M. Eglitis ir E. Raisteris, estai: E. Opikas, A. Raunas ir J. Estamas. Dekanais dirbo lietuviai: Filosofijos fakulteto (nuo 1948 m. Filologijos fakulteto) Jonas Puzinas ir Vincas Maci\xc5\xabnas; Ekonomijos ir teis\xc4\x97s moksl\xc5\xb3 fakulteto \xe2\x80\x93 V. \xc4\x8cepas ir V. Stanka; \xc5\xbdem\xc4\x97s \xc5\xabkio fakulteto \xe2\x80\x93 V. Manelis, Bronius Povilaitis ir J. Vengris; Chemijos fakulteto \xe2\x80\x93 Steponas Kairys; Mechanikos fakulteto \xe2\x80\x93 Jurgis \xc4\x8ciurlys._NEWLINE_Universitetas prad\xc4\x97jo veikti 1946 m. kovo 14 d. Hamburge. Rektoratas \xc4\xafsik\xc5\xabr\xc4\x97 Hamburgo \xe2\x80\x9eDeutscher Ring\xe2\x80\x9c r\xc5\xabmuose, o paskaitos vyko apgriautose Vokie\xc4\x8di\xc5\xb3 istorijos muziejaus patalpose. Studentai ir d\xc4\x97stytojai gyveno karo met\xc5\xb3 darbinink\xc5\xb3 stovyklos \xe2\x80\x9eZoo\xe2\x80\x9c mediniuose barakuose. 1947 m. prad\xc5\xbeioje universitetas buvo perkeltas \xc4\xaf netolim\xc4\x85 Pineberg\xc4\x85 ir \xc4\xafkurdintas buvusiose Eger\xc5\xa1tedto kareivin\xc4\x97se. Bendrieji dalykai Pabaltijo universitete buvo d\xc4\x97stomi vokie\xc4\x8di\xc5\xb3 kalba, tik literat\xc5\xabros istorija, kalbotyra, bibliotekininkyst\xc4\x97, istorija \xe2\x80\x93 lietuvi\xc5\xa1kai ir latvi\xc5\xa1kai. Leistas mokslo darb\xc5\xb3 periodinis leidinys \xe2\x80\x9eContributions of the Baltic University\xe2\x80\x9c._NEWLINE_Gyvas buvo ir studenti\xc5\xa1kas gyvenimas: vykdavo i\xc5\xa1kili\xc5\xb3 Baltijos valstybi\xc5\xb3 dat\xc5\xb3 min\xc4\x97jimai, koncertai, sporto var\xc5\xbeybos. Studentai tur\xc4\x97jo savo atstovyb\xc4\x99, leido laikra\xc5\xa1t\xc4\x97l\xc4\xaf \xe2\x80\x9eScientiae et atribus\xe2\x80\x9d. Latviai atgaivino studenti\xc5\xa1k\xc5\xb3 korporacij\xc5\xb3 tradicij\xc4\x85, lietuviai mielai b\xc5\xabr\xc4\x97si \xc4\xaf ateitininkus, \xc5\xa1viesininkus ir skautus. _NEWLINE_Pabaltijo universiteto kelias i\xc5\xa1 viso buvo tik devyni semestrai. Kei\xc4\x8diantis s\xc4\x85junginink\xc5\xb3 nuostatoms Baltijos \xc5\xa1ali\xc5\xb3 okupacijos fakto at\xc5\xbevilgiu, imta slopinti ir universiteto veikl\xc4\x85. 1949 m. rugs\xc4\x97j\xc4\xaf tolesn\xc4\x97 veikla tapo nebe\xc4\xafmanoma, u\xc5\xbedarytas 1949 m. rugs\xc4\x97jo 30 d. Tur\xc4\x97ta vil\xc4\x8di\xc5\xb3 auk\xc5\xa1t\xc4\x85j\xc4\x85 mokykl\xc4\x85 atgaivinti JAV, \xc4\xaf kur jau buvo prasid\xc4\x97jusi masin\xc4\x97 pab\xc4\x97g\xc4\x97li\xc5\xb3 emigracija. Mokslin\xc4\xaf darb\xc4\x85 Vokietijoje toliau pl\xc4\x97tojo 1949 m. kovo m\xc4\x97n. \xc4\xafkurtas Balt\xc5\xb3 institutas. JAV okupacin\xc4\x97je zonoje 1945\xe2\x80\x931947 m. veik\xc4\x97 UNRRA (United Nations Relief and Rehabilitaion Administration) universitetas.'